b'\n_START_ARTICLE_\nMellunkyl\xc3\xa4\n_START_SECTION_\nHistoriaa\n_START_PARAGRAPH_\nMellunkyl\xc3\xa4 kuuluu Helsingin pit\xc3\xa4j\xc3\xa4n vanhoihin, jo keskiajalla asuttuihin kyliin. Kyl\xc3\xa4n nimi esiintyy vanhoissa, 1500-luvun aikaisissa asiakirjoissa mm. muodoissa Medlungsby, Medlunxby ja Melunxby. Nimen kantasana on vanha miehennimi Medhlung, joka on todenn\xc3\xa4k\xc3\xb6isesti sisaruksista keskimm\xc3\xa4ist\xc3\xa4 tarkoittava lis\xc3\xa4nimi. Mellungsby oli vakiintunut nimen kirjoitusasuksi jo 1800-luvun alussa, ja suomalainen vastine Mellunkyl\xc3\xa4 tuli \xc3\xa4\xc3\xa4nteellisen\xc3\xa4 mukaelmana k\xc3\xa4ytt\xc3\xb6\xc3\xb6n 1900-luvun alussa._NEWLINE_Vuonna 1776 suoritetussa isossajaossa Mellunkyl\xc3\xa4 merkittiin jaetuksi viiteen maakirjataloon Borgs, Uppby, Utbyggas, Fallbacka ja Nybondas, joista on my\xc3\xb6hemmin jakamalla muodostettu lukuisia pienempi\xc3\xa4 tiloja. L\xc3\xa4himp\xc3\xa4n\xc3\xa4 Puotinkyl\xc3\xa4\xc3\xa4 olevista tiloista erotettiin 1920-luvulla joukko asuntotiloja ja ennen toista maailmansotaa Mellunkyl\xc3\xa4n l\xc3\xa4nsiosaan oli muodostunut v\xc3\xa4h\xc3\xa4ist\xc3\xa4 esikaupunkiasutusta. Alue rakentui ilman erityisemp\xc3\xa4\xc3\xa4 suunnitelmaa ja tieverkko muodostui kolmesta yleisest\xc3\xa4 maantiest\xc3\xa4 sek\xc3\xa4 joukosta kyl\xc3\xa4teit\xc3\xa4 ja maanomistajien yll\xc3\xa4pit\xc3\xa4mi\xc3\xa4 tilusteit\xc3\xa4._NEWLINE_Kun alue liitettiin Helsingin kaupunkiin vuoden 1946 suuressa alueliitoksessa, Mellunkyl\xc3\xa4 muodostettiin erilliseksi kaupunginosaksi, jonka asemakaava on vahvistettu vaiheittain vuodesta 1954 l\xc3\xa4htien. Kadunnimist\xc3\xb6\xc3\xb6n on otettu entisist\xc3\xa4 teiden nimist\xc3\xa4 joukko k\xc3\xa4ytt\xc3\xb6kelpoisia nimi\xc3\xa4, mutta muutoin asemakaavoihin tarvittu nimist\xc3\xb6 on t\xc3\xa4ytynyt sepitt\xc3\xa4\xc3\xa4 eri aihepiireist\xc3\xa4. Kaupunginosa jaettiin Mellunm\xc3\xa4en, Kontulan ja Vesalan osa-alueisiin vuonna 1959.'